གཞན་ཡང་མཛད་ཕྲིན་བཟང་བོ་བསམ་གྱིས་མི་ཁྱབ་ཅིང་།ཉི་མའི་བཀའ་འབུམ་པོ་ཏི་བཅུ་གཉིས་ཙམ་ཡོད་པར་གྲགས་ཤིང་།ཕྱི་རབས་ཀྱི་མོས་རྟེན་འདྲ་སྐུ་ལ།ཕྱག་གིས་བྱིལ་བྱིལ་གནང་བས་ཕྱག་དྲེག་ནག་པོ་ཐོགས་པ་ལ་རྗེས་སུ་གསེར་ཆབ་ཕུལ་ཀྱང་མི་བཞེས་པར།ང་འདི་ག་རང་ལ་བཞག་ན་བྱིན་ཆེ་ཞེས་པའི་གསུང་བྱོན་པ་དང་།གཤེན་གྱི་བསྟན་དང་དེ་འཛིན་སྐྱེས་བུ་རྣམས་ལ་དགོངས་ཏེ།གསང་འདུས་ངོ་བོ་གཤེན་དམ་པ་རྒྱལ་ཚབ་ཀྱི་གསོལ་འདེབས་ལས།དམུ་རྒྱལ་བརྒྱུད་དང་གཤེན་སྲས་མཆོག་རྣམས་ལ།།དབྱིངས་ནས་ཐུགས་རྗེ་བྱིན་རླབས་ཆར་ཕོབ་ཅིག།བརྒྱུད་པ་སྨིན་གྲོལ་ནུས་པའི་དབང་སྐུར་ཅིག།སྐུ་གསུང་ཐུགས་ཀྱི་རབ་ཏུ་གནས་པར་མཛོད།།ལོག་འདྲེན་ཅིས་མི་ཐུབ་པའི་རྒྱས་གདབ་སྩོལ།།བདག་གཞན་རྒྱུད་ཁྲོལ་ཤེས་པ་འབར་བར་མཛོད།།བསྟན་པ་དར་རྒྱས་ཡུན་དུ་གནས་པར་མཛོད།།དོན་གཉིས་གྲུབ་པ་མཐར་ཕྱིན་ཉིད་དུ་སྩོལ།།ཅེས་པའི་གསོལ་འདེབས་སྨོན་ཚིག་གསུངས་པ་དང་།རྣམ་རྒྱལ་ལྷ་ཁང་དུ།གཤེན་རབ་རྣམ་པར་རྒྱལ་བའི་ཞལ་གཟིགས་ཤིང་།གཤེན་གྱི་བཀའ་སྐྱོང་སྡེ་བཞི་དང་།ལྷ་ཆེན་པོ་གཅེན་ལྷ་མིག་དགུ་ལ་སོགས་དཔལ་མགོན་བརྒྱ་དང་རྩ་བརྒྱད་བཀའ་ཉན་བྲན་དུ་བཀོལ་ཅིང་།ཅི་གསུང་གི་ལས་བསྒྲུབ་པ་དང་།ཕྱག་རྫས་རྐུན་ཤོར་དངོས་རྫས་ཀྱི་རྗེས་སུ།གཅེན་ལྷ་མི་རུ་བརྫུས་ནས་ཕེབས་པ་དང་།འབྲུག་ཁང་དུ་སྔོན་མོ་འབྲུག་མགོས་ཞལ་བསྟན་ཅིང་ཕྲིན་ལས་བསྒྲུབ་པ་ཞལ་གྱིས་བཞེས།ཞལ་གཟིགས་ནང་ལྟར་གྱི་ཞལ་འབག་གཤེན་ཉི་མའི་ཕྱག་བཟོ་འཁྲུལ་མེད་བྱིན་རླབས་དང་ལྡན་པ་བཞུགས་ཤིང་།སྒོ་ཐེམ་ནང་གི་རྡོ་ལ་ཞབས་རྗེས་བཞག་ནས།འདིས་ཡན་ལ་འདྲེ་གདོན་མི་ཡོང་བ་དང་རྣམ་པར་ཤེས་པ་འཛུལ་ཚད་ངན་སོང་དུ་མི་ལྟུང་བ་ཞལ་གྱིས་བཞེས་སོ།།གཞན་ཡང་མ་རྒྱུད་རྒྱལ་བ་རྒྱ་མཚོའི་ཞིང་ཁམས་སུ་ཕེབས་ནས།དབང་བསྐུར་ལུང་བསྟན་ཐོབ་ཚུལ་མཇལ་སྣང་ལུག་གུ་རྒྱུད་ཀྱི་གཏེར་ཕྲེང་དང་།ལྷ་མོ་བཟང་བཟའ་རིང་བཙུན་དང་དྲིས་ལན་མཛད་ཅིང་།གཟུངས་ཐག་ནོར་བུའི་རྟོག་བསྒྲིལ་གྱི་བྱུང་བཤད་སོགས།མ་རྒྱུད་དབང་ལུང་མ་ཐོབ་པར།བལྟ་མི་རུང་བའི་བཀའ་གཉན་སྟབས་ཀྱིས་འདིར་མ་བྲིས་སོ།།